Tako imenovana poljska nasledstvena vojna (1733-35) je dejansko potekala v Porenju in Italiji, kjer so vojskujoče se strani skušale rešiti nekatera vprašanja, ki so ostala nedorečena v španski nasledstveni vojni. Vojna se je končala oktobra 1735 s premirjem, ki je kasneje obveljalo kot mir. Leszczyński je do smrti ohranil naslov poljskega kralja in dobil v fevd lotarinško kneževino, ki je postala dota francoske kraljice Marije. Friderika Avgusta II. so vsi priznali za poljskega kralja Avgusta III. Kronan je bil že leta 1734 v Krakovu; "pacifikacijski sejm" v Varšavi je leta 1736 normaliziral razmere v Republiki.